Restaurantbedryf langs die kus toon tekens van herstel - Business - Erongo
Wednesday, November 25th, 2020 11:52:38
Stand van sake anders as in binneland
24 October 2020 | Business
Arno Rahn; Bestuurder, Main Street Café; "Dit is tragies, hier is baie min plaaslike ondersteuning."
Fishy Corner op Hentiesbaai. Foto Verskaf
Restauranteurs aan die kus sê dat hulle kwale stadig maar seker besig is om 'n onaangename herinnering te word ná die verslapping van Covid-19-inperkingsmaatreëls wat binnelandse toeriste toelaat om te reis.
Die restaurantbedryf het tydens die inperkings yslike verliese gely.
"Ek dink as ons nou kla, kla ons met die witbrood onder die arm," sê Theuns Duvenhage, die eienaar van Dockside Seafood & Grill op Walvisbaai.
Hy sê dat binnelandse toeriste die pot aan die kook hou.
"Ons is nog ver van die goeie ou dae. Al keer wat ons regtig gevoel het dinge is normaal, was toe ons 'n filmspan van 12 hier gehad het," sê hy.
In Swakopmund sê Norbert Sadlowsky ook dat gaste vanaf die binneland 'n welkome verligting bring.
"Ek dink ons het hierdie jaar meer binnelanders gehad as wat ons onder normale omstandighede sou verwag," sê die eienaar van die biertuin, Altstadt.
Sadlowsky het geen werknemers afgedank nie, maar moes minder en korter skofte instel om kostes te sny.
Volgens Arno Rahn, die bestuurder van die Main Street Café op Omaruru, het die dorp se lot egter nie verander sedert die streeksgrense heropen het nie.
"Dit gaan sleg want hier is baie min plaaslike ondersteuning. Mense ry deur en baie vat nou die pad reguit Etosha toe sonder om hier te stop. Ons het vir 'n week of twee ná die grense heropen het 'n effense oplewing beleef, maar nou is dit weer stil."
Rahn, wat die kafee saam met sy vrou Monika bestuur, moes twee werknemers afdank weens die pandemie om finansieël kop bo water te hou.
Hy sê dat 'n laer aanvraag beteken ook hy aan sy spyskaart moes sny.
"Ons het altyd 'n verskeidenheid koeke aangebied, maar nou kan ons dit nie meer so doen nie, want dit raak alles oud."
Rahn sê egter hy is vol moed dat besigheid vanaf Maart 2021 weer sal begin optel en dat dinge weer in Junie/Julie volgende jaar bestendig sal wees.
Lana Joubert, die eienaar van Fishy Corner op Hentiesbaai, sê hulle plaas hul hoop op toersite wat moontik Desember op die dorp sal kom vakansie hou.
"Dit is moeilik om te sê hoe lank ons gaan neem om ten volle te herstel. Ons hou elke jaar van ons winste om ons deur die stil maande te dra. Vanjaar sal ons wintste egter direk vir die delg van agterstallige skuld gaan," sê sy.
Volgens Joubert het die goedhartigheid van hul verskaffers en die eienaars van die perseel waar hulle huur, die restaurant se deure oop gehou.
"Die perseel se eienaars het vir ons gesê ons kan betaal wat ons kan bekostig. Daar was maande wat ek vir hulle net N$500 of N$1000 oorbetaal het want dit is al wat ons kon bekostig."
Sy stem saam met Sadlowsky dat binnelanders wat tans na die kus kom 'n welkome verligting vir besighede bring.
"Ons het verlede Vrydag in 'n dag gemaak wat ons gedurende die inperkings in twee weke gemaak het. Dit het ons laat besef hoe afhanklik ons is van die besoekers uit die binneland."
5 days ago - 20 November 2020 | Business
Die helikopterdek van Debmarine Namibia se diamantskip, die AMV3, word by die Damen-skeepswerf in Mangalia in Roemenië gemonteer; 'n teken dat die skip binnekort gereed...